
Arbejdstilsynet sender hermed nedenstående bekendtgørelser i høring:
Bekendtgørelse om bidragssatser til Arbejdsmarkedets Erhvervssikring for 2027
Bekendtgørelse om beregning af bidrag til Arbejdsmarkedets Erhvervssikring
Bekendtgørelsen om bidragssatser til AES for 2027 fastsætter bidragene for hver af de 16 brancheundergrupper. Det er beskæftigelsesministeren, som efter indstilling fra bestyrelsen i AES, fastsætter bidragssatserne for hvert kalenderår. Beløbet beregnes og opkræves kvartalsvis hos den enkelte arbejdsgiver ud fra indberettede ATP-oplysninger omregnet til antal fuldtidsstillinger. Det opkrævede bidrag dækker både erstatnings- og administrationsudgifterne på erhvervssygdomsområdet fordelt på brancheundergrupperne. 
Bestyrelsen i AES har i år indstillet til markante stigninger i AES-bidragene på i gennemsnit 100 pct., når stigningen beregnes på tværs af de 16 brancheundergrupper. 
Bestyrelsen for AES har ved indstillingen oplyst, at stigningen sker som følge af en betydelig stigning i erstatningsudgifterne, og afspejler primært en ekstraordinær sagsafvikling på erhvervssygdomsområdet, hvor der afvikles sagsbunker fra tidligere år, herunder afvikling af Covid-19 sager og psykiske erhvervssygdomssager. Hertil kommer forventninger til konsekvenser af Højesterets dom om nedre grænse samt dækning af likviditetsmæssige behov som følge af lovgivningsmæssige krav. 
Ligesom bekendtgørelsen om bidragssatserne vil også bekendtgørelsen om beregning af bidrag til AES fra 2027 blive udstedt af beskæftigelsesministeren. Begge bekendtgørelser blev tidligere udstedt af bestyrelsen for AES. Der er ikke indholdsmæssige ændringer af sidstnævnte bekendtgørelse.
Arbejdstilsynet beder om at modtage eventuelle bemærkninger senest den 26. november 2026.

Høringssvar bedes sendt til Arbejdstilsynet på adressen at@at.dk, Linnea Dalsgaard Madsen ldm@at.dk og Rikke Breitenstein Nissen rini@at.dk. 

Venlig hilsen
Arbejdstilsynet

